2015. aasta aprillis tähistas tippdomeen .eu oma üheksandat aastapäeva. Viimase üheksa aasta jooksul on riigidomeen .eu arenenud innovatiivseks ja ajakohaseks laiendiks, mis suudab hästi sammu pidada alates 1990. aastate lõpust domeenikeskkonnas püsivate tippdomeenidega ning konkureerida uute, alates 2014. aastast kasutusele võetud geneeriliste tippdomeenidega. 2015. aasta I kvartali lõpus oli tippdomeen .eu maailma suuruselt kuues riigidomeen. Peaaegu nelja miljoni registreeringuga on tippdomeenist .eu saanud eurooplaste jaoks hinnatud võimalus oma internetiaadressi domeeninime valimisel.

Mitmekeelsuse põhimõte on sätestatud Euroopa Liidu aluslepingutes ning mitmekeelsuse toetamine, edendamine ja hõlbustamine on üks ELi institutsioonide juhtpõhimõtteid. Sel eesmärgil on riigidomeeni .eu muudes Euroopas kasutatavates tähestikes kättesaadavaks tegemine oluline poliitikaeesmärk.

Mitmel ICANNiga peetud koosolekul juhtisid komisjoni ja EURidi esindajad tähelepanu stringide sarnasuse hindamise üldmenetluse nõrkadele kohtadele ja pinnapealsusele, arvestades, et riigidomeenide keskkonna korral on menetlus äärmiselt range, kuid see on palju vabam uue geneeriliste tippdomeenide ruumi korral (kus näiteks kasutusluba anti taotletud stringidele .hotel ja .hotels või .car ja .cars, mida ei peetud segadust tekitavalt sarnaseks). Käesoleva aruande koostamise ajal palus ICANNi nõukogu ICANNi töötajatel ja ccNSO-l (Country Code Names Supporting Organisation – riigidomeenide haldajaid koondav organisatsioon) vaadata kiirmenetlus täiendavalt läbi, et tagada suunised juhuks, kui sarnasus esineb stringide suurtähelises kujus, kuid mitte väiketähelises kujus.

EPSRP hindamise tulemused sai EURid kätte 10. oktoobril 2014. Need avaldati 17. oktoobril 2014 ICANNi veebisaidil avalikuks kommenteerimiseks. EPSRP leidis, et string .ευ ei ole segadust tekitavalt sarnane ei stringiga .ev ega stringiga .ey, vaid hoopis stringidega .EV ja .EY. Keeleekspertide komisjoni suunistega ei olnud nimetatud komisjonile ette nähtud ühtki menetlust juhuks, kui taotletavat stringi peetakse segadust tekitavalt sarnaseks teise stringi suurtähtedes versiooni, aga mitte väiketähtedes versiooniga.

Käesoleva aruandega hõlmatud ajavahemikul töötasid komisjon ja EURid välja .eu rahvusvahelise domeeninime kõrgetasemelise rakenduskava. EURidi 2014. aasta septembris esitatud kavas kirjeldatakse lähenemisviisi, mida tuleb järgida, kui võetakse kasutusele kreeka tähestikus ja kirillitsas .eu-liide (nt nähes ette, et kui tippdomeen on kreeka tähestikus, peab seda olema ka domeeninimi), ning kasutatava süsteemi pärandstringide haldamise korda (muus kui ladina tähestikus string ASCII-märgistikus laiendiga).

Kirillitsas stringi (.ею) hindamine lõpetati edukalt, kuid kreeka tähestikus string (.ευ) ei läbinud menetluse raames edukalt tehnilist hindamist, kuna väidetavalt on see kas visuaalselt identne või visuaalselt segamini aetav vähemalt kolme ISO 646-BV-stringiga – „eu”, „ev” ja „ey”. Komisjon palus EURidil jätta kirillitsas stringi (.ею) määramise taotlus ootele, kuni probleemid kreeka tähestikus stringiga (.ευ) saavad lahenduse.

Rahvusvaheliste domeeninimede kasutuselevõtt tipptasandil on küsimus, mis kuulub ICANNi pädevusse. 16. novembril 2009 käivitas ICANN rahvusvaheliste domeeninimede riigidomeenide kiirmenetluse, et hõlbustada interneti tippdomeenides selliste riigikoode tähistavate laiendite (näiteks .gr, .bg, .eu) kasutuselevõttu, mille kirjutamiseks ei kasutata ladina tähestikku, vaid näiteks kirillitsa, kreeka, araabia ja hiina tähemärke.

Domeeninimede turg on viimase kahe aasta jooksul oluliselt muutunud, pidades silmas uute geneeriliste tippdomeenide kasutuselevõttu pärast seda, kui ICANN (Internet Corporation for Assigned Names and Numbers – interneti nimede ja numbrite määramise korporatsioon) lasi geneerilised tippdomeenid vabaks üldiseks registreerimiseks. Käesoleva aruande koostamise ajal oli määratud 684 uut geneerilist tippdomeeni. Ühtekokku langeb nende registreeringute arvele 6,3 miljonit domeeninime, millest edukaim on veidi üle miljoni registreeringuga .xyz. Uus geneeriliste tippdomeenide turg ei ole aga täitnud kõiki ootusi, kuna nõudlus kasutajate seas on olnud prognoositust tunduvalt väiksem. Riigidomeenide tasandil on mõju olnud seni väheoluline, ja seda mitmel põhjusel, sealhulgas näiteks turu küllastumus, konkurentsivõime suurenemine või registripidajate suurem võim, kuna mõni registripidaja toimib nüüd registrina ja vastupidi. Hinnangute kohaselt on riigidomeenide kasutamise kasv raugemas ning see näitaja võib alates 2017. aastast hakata isegi kahanema.

Käesoleva aruandega hõlmatud ajavahemikul suurenes riigidomeeni .eu kasutamine stabiilselt sarnaselt muude Euroopa riigidomeenide kasutamisega. 2014. aastal saavutas tippdomeeni .eu kasutamise aastane kasv rekordtaseme (5,3 %). 2015. aasta I kvartali lõpus oli riigidomeenil .eu kokku peaaegu 3,9 miljonit registreeringut, mis tähendab, et alates eelmise aruande esitamisest on tippdomeeni .eu registreeringute arvu puhaskasv olnud 4,3 % ning et tegemist on seega populaarsuselt neljanda riigidomeeniga ELis.

Komisjon analüüsis hoolikalt muutusi registri eelarvekuludes ja tegelikes kuludes, pöörates eelkõige tähelepanu turunduskuludele (2013. aastal 2,8 miljonit eurot ja 2014. aastal 3 miljonit eurot) ja inimressurssidega seotud kuludele (2013. aastal 4,7 miljonit eurot ja 2014. aastal 4,4 miljonit eurot). Turunduskulude kasv 2014. aastal on seotud registreeringute suure arvuga, mistõttu tuli suunata rohkem raha kaasrahastatud turundusprogrammi ja uutesse teadlikkuse suurendamise kampaaniatesse, mis korraldati seoses sellega, et tippdomeeni .eu domeeninimesid said hakata registreerima Islandi, Liechtensteini ja Norra kodanikud.

Tippdomeeni .eu käivitamise algusaegadel ületas domeenide arvukast registreerimisest saadud tulu märkimisväärselt registri kulusid. Sellest tulenevad iga-aastased ülejäägid kanti üle ELi eelarvesse. Ülejääkide piiramiseks ja selleks, et võtta arvesse registreeringute arvu kasvu tõttu ühe domeeninime kohta tehtavate kulutuste vähenemist, on register registripidajatele kohaldatavaid eri tasusid järk-järgult vähendanud. Selleks et täita oma lepingust tulenevat kulupõhisuse kohustust, otsustas register langetada alates 2013. aasta jaanuarist domeeninimede registreeringu uuendamise ja tähtaja pikendamise tasu 4 eurolt 3,75 eurole.

otseturundus, et suurendada teadlikkust tippdomeenist .eu veebireklaami sihtkampaaniate kaudu ning Brüsseli lennujaamas korraldatud reklaamtahvlitega kampaania kaudu, milles osales EURidi üks peamisi reklaamnägusid, tennisemängija Flavia Pennetta. Kõik kampaaniad avaldatakse registri eraldi turundusveebisaidil (ambitionhasanaddress.eurid.eu), kus internetikasutajad saavad tutvuda nende ettevõtjate ja üksikisikute arvamustega, kes on valinud .eu domeeninime enda ja/või oma toodete esitlemiseks internetis.

registripidajatega tugeva partnerluse loomine, et tutvustada tippdomeeni .eu kaasrahastatud turundusprogrammi ja muude stimuleerivate kavade kaudu. Kõnealuse programmi raames eraldab register iga uue .eu domeeninime kohta 0,75 eurot ja domeeninime iga pikendamise kohta 0,30 eurot kõikidele registripidajatele loodud kaasrahastatud turunduskontole. 2013. ja 2014. aastal esitati vastavalt 94 ja 86 erisisulist ettepanekut. Programm on registripidajate seas üha edukam ja on olnud eeskujuks teistele registritele. 2013. aastal pälvis see CENTRi auhinna parima registrite turunduskampaaniana;

EURid on üleeuroopaline mittetulundusorganisatsioon, mille peakontor asub Belgias Diegemis ja piirkondlikud kontorid Stockholmis, Prahas ja Pisas. Sellel on kaks asutajaliiget, DNS Belgium (.be register) ja Istituto di Informatica e Telematica (.it register), ning kaheksa assotsieerunud liiget: ARNES (.si register), CZ.NIC (.cz register), BUSSINESSEUROPE (33 riigi 39 tööstusharu keskliitude ühendus), ECTA (European Community Trademark Association – Euroopa kaubamärgiassotsiatsioon) internetikomitee, EMOTA (European Multi-channel and Online Trade Association – mitme kanali kaudu toimuva ja e-kaubanduse Euroopa assotsiatsioon), IAB Europe (Interactive Advertising Bureau – interaktiivne reklaamibüroo), CECUA (Confederation of European Computer Users – Euroopa arvutikasutajate keskliit) ja UEAPME (European Association of Craft, Small and Medium-sized Enterprises – Euroopa käsitööettevõtjate ning väikeste ja keskmise suurusega ettevõtjate keskliit). EURidi peaserverid asuvad Belgias (Brüsselis) ja Madalmaades (Amsterdamis).

EURidiga sõlmitud teenuse osutamise kontsessioonilepingu kohaselt võib komisjon korraldada auditi, mille teeb tema valitud välisorgan või viivad läbi komisjoni enda talitused. Sellise auditi eesmärk on teha kindlaks, kas töövõtja tegevus on lepinguga vastavuses.

Alates 2013. aastast on EURid teinud jõupingutusi tippdomeeni .eu WHOIS-andmete kvaliteedi parandamiseks ning innustanud lepingukohustuste abil seda tegema ka registripidajaid. Sel eesmärgil käivitas register WHOIS-andmete kvaliteedi kava projekti, mille eesmärk on kontrollida WHOIS-andmebaasi ja parandada kõikvõimalikud ebatäpsused.

Registripidajatega sõlmitavate tippdomeeni .eu akrediteerimislepingute artikli 4 kohaselt peavad registripidajad tagama, et kõik domeeninimede valdajad järgivad ELi määrusi (nende muudetud kujul) ning tippdomeeni .eu registreerimiskorda ja tingimusi, mis on avaldatud registri veebisaidil.

2010. aasta septembris lõpetas EURid domeeninimede süsteemi turvalisuse suurendamise vahendite (DNSSEC) protokolli kasutuselevõtmise tippdomeeni .eu jaoks. DNSSEC on protokoll, mis kinnitab nn usaldusahelas kuvatavate nimeserveri vastuste (veebisaitide) autentsust kuni interneti juurserverini välja. DNSSEC on loodud kaitsma internetikasutajaid võltsitud domeeninimesüsteemi-andmete eest, kuid selle toime avaldub täielikult alles siis, kui kõik tsoonid domeeninimede süsteemi hierarhiapuus on allkirjaga kinnitatud. 2013. aastal kehtestati n-ö DNSSECi soodustus (2 senti allahindlust domeeninimetasult iga nõuetekohaselt allkirjastatud domeeninime kohta kuus), et veelgi toetada DNSSECi kasutuselevõttu registripidajate tasandil.

2014. aastal programmeeriti ümber kogu registreerimistarkvara, mis läks tootmisse 2014. aasta septembris. Detsembris korraldati talitluspidevuse õppus, mida kontrollisid audiitorid. Õppus toimus 16. detsembril audiitorfirma PwC järelevalve all ning audiitorid leidsid, et EURid läbis edukalt kõik talitluspidevuse õppuse rakendusalaga seotud ja eri aegadel korraldatud testid.

EURid testis juhuslikkuse alusel oma infrastruktuuri mitme komponendi avariitaastevõimet. Testitulemused näitasid, et telefonitehnikasüsteemide varunduskontseptsioon ei toiminud ettenähtud viisil ning vajas parandamist. Täpsemalt toimis kommuteerimise põhiinfrastruktuur simuleeritud rikkestsenaariumis õigesti ja teenused olid järjepidevalt kättesaadavad ning eesservereid tulemüüridega ja internetiga ühendavad eeskommutaatorid toimisid kontrollitud tingimustes tehtud tõrkesiirde ajal õigesti, kuid teatavate praktikas mittetoimivaks osutunud rakenduseelduste tõttu osa teenuseid katkes. Need eeldused said parandatud ja uued testid näitasid, et tõrkesiire toimib vastavalt ettenähtule.

Depmarc vaidlustas EURidi otsuse lükata tagasi tema nn sunrise-taotlused Madalmaades registreeritud kaubanimedest tuletatud 36 domeeninime kohta. Kaebuse esitaja palus kohtul nõuda EURidilt domeeninimede ülekandmist Depmarcile. Kohtuasi lahendati kompromisskokkuleppe vormis ja 14. novembril 2013 tunnistas kohus selle lõpetatuks.

11. märtsil 2014 lasti üldiseks registreerimiseks vabaks 36 domeeninimest 30 domeeninime, mille kohta ei olnud ooteaja järjekorras vastu võetud uusi taotlusi. Ülejäänud kuus domeeninime, mille kohta võeti ooteaja järjekorras vastu uued taotlused, aktiveeriti kaebuse esitaja nimel.

Dotace

Tšehhi Vabariigi ettevõtte Dotace sunrise-taotluse lükkas kontrolliasutus (ja EURid) tagasi, kuna puudusid piisavad tõendid „Dotace” eelisõiguse kohta. Tšehhi Vahekohus kinnitas oma otsusega (juhtumi nr 04281 kohta) EURidi otsuse lükata domeeninimega dotace.eu seotud taotlus tagasi. Seejärel kaebas domeeninime taotleja Tšehhi Vahekohtu otsuse Brüsseli esimese astme kohtus edasi.

Kui kaebuse esitaja keeldus kompromisskokkuleppe sõlmimisest, esitas EURid kohtumenetluse taasalustamise võimaldamiseks ja lõppotsuse saamiseks nõude, väites, et kaebuse esitaja on kohtumenetluse algatanud pahatahtlikult.

24. oktoobril 2014 langetas esimese astme kohus otsuse EURidi kasuks.

6.EMASis registreerimine ja CO2-heite kompenseerimine

23. mail 2012 sai EURidist esimene EMAS-sertifitseeritud register Euroopas (registreerimisnumber BE-VL-000016). EMASi 2012.–2014. aasta programmi üheksa eesmärgi ja 41 meetme lõplik hindamine näitas, et EURid on saavutanud 95 % eesmärkidest, sealhulgas peaeesmärgi tagada EURidi põhjustatud CO2-heite täielik kompenseerimine. 2015. aasta esimeses kvartalis alustas EURid pärast iga-aastast auditit oma EMAS-registreeringu pikendamise protsessi, mis hõlmab ka selle laiendamist Pisa harukontorile.

Alates 2013. aastast on EURid valideerinud oma CO2-heitkoguseid ning ostnud nende kompenseerimiseks sertifitseeritud CO2-arvestusühikuid.

7.Järeldused

Tippdomeeni .eu mudel on edukalt rakendatud ja toimib tõhusalt.

Möödunud kahe aasta jooksul on tippdomeen .eu tugevdanud oma positsiooni ühena suuremate ja populaarsemate tippdomeenide seas nii Euroopas kui ka kogu maailmas. See tippdomeen on jätkuvalt edukas, olenemata 28 liikmesriigi riigidomeeni kasutamise pidevast – kuigi aeglasemast – laienemisest ning geneeriliste tippdomeenide suuremast kättesaadavusest, millega register on toime tulnud tänu tippdomeeniga .eu seostatavale kvaliteedimärgile.

Viis aastat pärast seda, kui EURid esitas taotluse stringi .eu heakskiitmiseks kreeka tähestikus ja kirillitsas, ei ole ICANN veel heaks kiitnud kreekakeelset stringi .ευ, kuna seda peetakse segadust tekitavalt sarnaseks muude suuretäheliste stringidega. Komisjon on mitu korda kutsunud ICANNi üles viima see protsess võimalikult kiiresti lõpule. Ta on rõhutanud, et asjatute viivituste ärahoidmiseks tuleks kehtestada rahvusvahelise domeeninime taotlemise n-ö jooksva menetluse eeskirjad. See on üks avaliku poliitika küsimusi, mida komisjon järjekindlalt tõstatab ICANNile avaliku poliitika küsimustes nõu andvas valitsuste nõuandekomitees ning ka muudes ICANNi alla kuuluvates asutustes.

Registri finantsolukord jäi aruandeperioodil stabiilseks.

Komisjon jälgib Tšehhi Vahekohtu pakutava vaidluse alternatiivse lahendamise menetluse kasutamist, mis võimaldab kaitsta registreerijate õigusi kõikides ELi keeltes. Audiitorite soovituste alusel on EURid vähendanud vaidluse alternatiivse lahendamise menetlustasusid, et muuta kõnealune menetlus paremini kättesaadavaks sellistele üksikisikutele ja VKEdele, kellel on alust uskuda, et kolmandad isikud on nende .eu domeeninime vääralt registreerinud.

Domeeninimede süsteemi keskkonnaga on viimase aja jooksul toimunud kahe aastakümne üks suurimaid muutusi. Turule on ilmunud sadu uusi geneerilisi tippdomeene ning see on tekitanud registreerijate ja registripidajate seas mõningast segadust. Samal ajal on sotsiaalmeedia areng kahandanud huvi domeeninimede vastu, sest nooremad interneti lõppkasutajad ja uued hoogsalt arenevad ettevõtted eelistavad end internetis nähtavaks teha sotsiaalmeedia pakutavate võimaluste abil, mille eelis on kiire kasutuselevõtt.

Tippdomeen .eu ja selle register on näidanud, et nad suudavad väga hästi toime tulla seni ette tulnud katsumustega, ent eeldatavasti pakub asjaomane keskkond tulevikus veelgi rohkem konkurentsi. Komisjon peab registriga korrapäraselt konstruktiivset dialoogi, et uurida ja kindlaks teha võimalusi domeeninimede süsteemi uue keskkonnaga tegelemiseks, tagades seejuures tippdomeeni .eu keskkonna turvalisuse, usaldusväärsuse ja otstarbekuse nii praeguste kui ka tulevaste sidusrühmade jaoks.

LISAD



1. LISA. Maailma suurimad tippdomeenid 31. märtsi 2015. aasta seisuga